
Til Jo.

Som gjør alt oppnåelig.


 

Å tro seg uten synd er selvbedrag

For all vår tale bringer bare løgn.

 

CHRISTOPHER MARLOWE

Doktor Faustus


Prolog

Nyttårsaften 2013

Hun hadde aldri forestilt seg et sånt Hogmanay-kalas, for ikke å snakke om å bli invitert. I den lille landsbyen ved en innsjø i Trossachs-dalen, der hun hadde vokst opp, feiret de selvfølgelig årsskiftet, men på en måte som gjenspeilte landsbylivet. Men dette her? Bare fyrverkeriet ved midnatt var legendarisk. Hun kunne overhodet ikke forestille seg hvordan hverdagslivet til disse menneskene var, ikke når det var sånn de festet.

For det første hadde det vært en kø av drosjer, og faktisk limousiner, utenfor porten som ventet på å slippe inn. Til og med en Hummer-limousin. Selv om hun gjorde store øyne, syntes den logiske delen av hjernen at det var den tåpeligste doningen hun hadde sett på hjul. For å slippe inn gjennom porten måtte hun vise invitasjonen, men også legitimasjonen hun hadde fått beskjed om å ta med. Hun hadde trodd det var en spøk. Tenk å måtte ta med seg passet på fest.

Hun hadde lent seg tilbake i drosjen mens den langsomt kjørte bortover en bred grusvei som svingte seg mellom perfekt beskårne midjehøye hekker og flakkende fakler plassert med jevne mellomrom. Selve huset var opplyst av lyskastere, og den perfekte symmetrien fikk huset til å minne om en slipt edelstein i nattemørket. På vertens vegne var hun glad for at det ikke regnet. Tenk å strekke seg så langt, men så se den perfekte visjonen tilsmusset og avstumpet av erketypisk Glasgow-yr. Det ville blitt skikkelig nedtur om det hadde vært hennes fest. Ja, særlig. Hun undertrykte et hånlig snøft.

Hun glattet ut det tynne, røde kjolestoffet over lårene. Hun hadde sprengt budsjettet i den nye italienske designerbutikken i Merchant City, men om hun gjorde inntrykk på de rette menneskene i kveld, ville det være verdt investeringen. Hvis hun var så god til å markedsføre seg selv, måtte de vel skjønne at hun burde få oppgaven med å markedsføre bedriftene deres med samme teft? Året de hadde foran seg, ble hausset opp som The Homecoming med den kommende folkeavstemningen, som skulle feie unna Westminsters tunge støvel og innlede et nytt og uavhengig Skottland. Et land bygd på muligheter, likhet og sosial rettferdighet for alle, det var i hvert fall det de lovet. Men Fraoch House var ikke hennes hjem, ikke på langt nær. Nå som det var like før, kjente hun på sceneskrekk. Enn om hun så billig ut? Eller klumsete? Eller bare kjedelig?

Det var mange måter hun kunne dumme seg ut på …

Drosjen stanset, og hun fomlet med låsen på den nye selskapsvesken. Hun rakte en tjueseddel fram til sjåføren, ventet på vekslepengene, men skjønte at han ville tvinge henne til å be om dem. Hun hadde tenkt å gi ham to pund i tips, og han var helt på jordet hvis han syntes han burde få fem, for i kveld hadde hun lagt forsagtheten igjen foran speilet på badet. «Vekslepengene, takk», sa hun bryskt.

Han snudde seg med et hånlig flir om munnen. «Hva betyr vel noen usle pund i tips for sånne som deg?»

«Bussbilletten til jobb i neste uke», svarte hun skarpt og holdt fram hånden. «Kom igjen, du er ikke den eneste sliteren som er på jobb her i kveld.»

Han mumlet noe, før han telte opp ti femti pence-mynter. Hun måtte holde begge hendene under hullet i glasskillet for at de ikke skulle havne på gulvet. Hun skulle neimen ikke gi ham gleden av å se henne kravle på alle fire for å finne pengene. Hun stakk myntene ned i vesken og sa: «Du får ha et godt nytt år når det kommer.»

Før han rakk å komme med en knusende bemerkning til svar, var hun ute av bilen og på vei opp de brede steintrinnene med tilsynelatende selvsikre skritt. Trappen førte opp til staselig blanke, svartmalte fløydører, som sto på vidt gap i kveldens anledning. To vakre ungdommer i glitrende bodysuiter i sølvstoff bar på brett med champagnecocktail og tok imot nye gjester, og hun feide inn sammen med tre svært velpleide unge kvinner på ufattelig høye hæler. Hun kjente igjen én av dem, en skuespiller med hakket over statistroller i fem–seks skotske dramaserier. Det kunne se ut som hun hadde operert nesa etter den siste rollen som drapsoffer i River City.

Hun snudde seg vekk og lot seg bli revet med av den eksotiske verdenen. Marmorgulv, et hvelvet tak som kunne gitt rådhuset i Govan hard konkurranse, lettkledde statuer i alkovene, en trapp som slynget seg oppover med brede, grunne trinn, et juletre så dekket av kuler og lys at det kunne stått midt på George Square – det var som å vandre inn i en filmkulisse. Eller kunne vært det om det ikke hadde vært tjokkfullt av selskapskledde folk med champagne eller whisky i glasset som snakket høyt for å skjule at de ikke hadde noe å si som var verdt å lytte til.

Hun bevegde seg gjennom trengselen, smøg seg behendig mellom klynger med fremmede og forsøkte å dekke over at hun bare kjente de andre gjestene fra skjermen, sportssidene og tv-debatter. Politikerne var der for å gi falsk tyngde, tenkte hun. De så overivrige ut, i motsetning til de vakre menneskene, som visste at de fortjente å være der.

Omsider så hun et kjent fjes. Mannen som hadde sørget for invitasjonen hennes. Billy the Kidd, en stjernekomiker på begge sider av grensen, snakket i vei og lot bemerkninger og spydigheter hagle over tilhørerne uten nåde, slik han pleide. Beundrerne rundt ham skjønte åpenbart ikke at de ble gjort til spott og spe av hans tidvis slemme humor, for hun visste av erfaring at William Kidds ofre sjelden kjente seg igjen i fornærmelsene. De beroliget seg med at spydighetene var myntet på andre rike, selvopptatte duster.

Hun visste bedre. Hun likte William til tross for slemheten, ikke på grunn av den. Men så hadde han heller aldri brukt henne som måltavle. Hun var ikke viktig nok. Ennå.

Åndsfraværende lot hun blikket gli over tilhørerne hans. Den vanlige heia- og ja-flokken, tenkte hun. Så var det én som fanget oppmerksomheten hennes, og blikket flakket tilbake til ham. Han betraktet henne med et megetsigende smil i munnviken. Hun visste hvem han var. Alle som var her i kveld, visste hvem han var. Dette var hans hjemmebane, kongen av luksusfester – lord Haig Striven-Douglass, markien av Friockheims yngste sønn, plateprodusent og styreformann i en av Skottlands fremste kulturminnestiftelser. Hun fikk aldri de ulike elementene i profilen hans til å stemme helt, men han så ut til å bane seg fram uten å kollidere.

William nådde slutten av sin nedsabling av Scottish Labour Party, hans fremste hatobjekt for øyeblikket, og bukket hånlig for sitt publikum, før han snudde seg mot verten. «Haig, gamle ørn, jeg må pudre nesa.» Haig la armen om skuldrene på ham og førte ham mot en korridor. Men før de nådde hjørnet, snudde Kidd seg og fanget blikket hennes. «Chloe?»

Før hun fikk invitasjonen, hadde hun ingen anelse om at Kidd engang visste at hun eksisterte, langt mindre at han visste hva hun het. Da hun begynte, hadde hun bare hatt en ubetydelig praksisplass i et komiprogram på BBC Radio. Men likevel hadde hun visst gjort inntrykk, og han husket henne.

William smøg seg unna Haigs arm og lyste opp, som om han ble oppriktig glad for å se henne. Hun hadde sett det ansiktsuttrykket for ofte til å ta det på alvor. «Chlo, den flotteste markedsføringsassistenten i bransjen. Bli med meg og lorden, så skal vi vise deg hvordan stjernene fester!»

Lorden tok hodefallsgrep på ham. Hun hadde sett lekeslåssing før, så det gjorde henne ingenting. «Ikke hør på ham, han er smakløs», sa Haig. «Bli med oss, slipp unna plebsen og ta en drink et sted der du slipper å skrike for å bli hørt.»

William kjempet seg løs fra grepet. «Men du kan skrike så mye du vil. Med så tykke vegger blir det som i Alien. Det er ingen som hører deg.»

«Vi er guttene å henge med», sa Haig med hevede øyenbryn og et rampete ansiktsuttrykk. William var en kjent størrelse. Hun visste at han kunne hjelpe karrieren hennes, for vennligheten var oppriktig. Haig Striven-Douglass visste hun mindre om. Bortsett fra at han var i besittelse av nøklene til det riket hun så gjerne ville bli en del av.

Hvorfor ikke? tenkte hun.

Det var et spørsmål som snart skulle få sitt svar.

Våren 2025

Kriminalførstebetjent Karen Pirie kunne ikke fordra å bokføre utlegg. Det å sy sammen en historie som rettferdiggjorde en hel bunke med kvitteringer hun hadde glemt hvor stammet fra, var det verste med å lede Avsnitt for historiske saker ved Skottlands politi. Da hun rekrutterte kriminalbetjent Daisy Mortimer, hadde hun prøvd å overbevise henne om at det var hennes ansvar å føre inn førstebetjentens utlegg. Daisy hadde flirt og sagt: «Du skal ha for forsøket.» Derfor kom det som en lettelse da telefonen ringte. Det var til hun sjekket navnet på skjermen.

All Karens erfaring tilsa at politiinspektøren neppe ringte med et gledelig budskap. Men likevel … «Sir», svarte hun blidt. «Hva kan jeg hjelpe deg med?»

«Jeg vil snakke med deg om en omorganisering.»

Karens hjerte sank. Politiinspektør Rowntree – også kalt Søtsaken siden han delte navn med et godterimerke – hadde kalt seg den nye ryddegutten da han begynte i Skottlands politi et par år tidligere. Hvis forgjengeren hans hadde hørt det, ville hun ha vridd om halsen på ham under den første morgenbriefingen. Ann Markie hadde vært overbevist om at hun var framtidens nye ansikt i politiet, men i virkeligheten var hennes form for politiarbeid rotfestet i et historisk verdenssyn som Karen trodde forsvant sammen med avskaffelsen av slaveriet. Hvis Markie hadde hatt en pisk, ville hun ha svingt den hver bidige dag. Rowntree, derimot, hevdet at han møtte sine underordnede på ærlig og åpenhjertig vis. Det tok ikke lang tid før Karen skjønte at det bare gjaldt trivielle ting.

Karen prøvde å holde stemmen optimistisk: «Hva har du i tankene, sir?»

«Jeg har vel sagt klart ifra om at jeg anser teamet ditt som en styrke for Skottlands politi, Karen.» Han tok en pause for å vente på lovordene.

«Det har du, sir.» Fordi vi oppnår resultater som gir positiv dekning i media, og du liker å se navnet ditt på trykk.

«Så jeg håper at du ikke vil ta det som kritikk.» Nok en pause.

Det var et spørsmål som krevde ett bestemt svar. Men ikke faen om hun hadde tenkt å bli med på leken. «Jeg har ikke noe problem med konstruktiv kritikk», sa hun. Det var som regel sant. Som oftest.

Og nok til å vippe ham litt av pinnen. Han svarte med en falsk latter. «Jeg er under hardt press for å se til at Skottlands politi gir valuta for pengene. Noe Avsnitt for historiske saker blir ved med å gjøre.»

Karen kunne høre et «men» helt fra den andre siden av byen. «Det er noe vi alltid tar hensyn til, sir.»

«Så med tanke på stordriftsfordeler har jeg planer om å flytte avdelingen din fra en avkrok som Gayfield Square til et kontorlokale som står mer i samsvar med deres prestisje. Hva synes du om å holde til i Gartcosh?» Nok et spørsmål som krevde ett enkelt svar.

Hun visste at han ikke ville sette pris på ryggmargsrefleksen, som var at det fristet mer å klemme fingrene i en bildør. «Det er et forslag jeg gjerne overveier nøye. Enn om jeg ringer sekretæren din og avtaler et møte med deg senere denne uka? Da kan vi diskutere det grundig.»

«Jeg vet ikke om det –»

Hun overkjørte ham fullstendig. «Beklager, sir, jeg er nødt til å legge på. Jeg er på vei til et møte. Takk for forslaget, og snakkes snart.» Og så brøt hun samtalen. Karen knep igjen øynene et øyeblikk. Søtsaken ønsket å framstå som Ann Markies rake motsetning, men iblant var det umulig å skille dem med et sigarettpapir. Ingen hadde lyst til å sitte på kontor i Gartcosh, sentrale Skottlands Bermudatriangel. Omringet av motorveier på alle kanter, lett tilgjengelig for null og niks og ingen andre steder enn seg selv, en ørken med for få parkeringsplasser. Hun skulle kjempe imot, og hun skulle vinne.

Sannsynligvis.

«Sånne tropiske regnskyll hadde vi aldri da jeg var liten», klagde kriminalførstebetjent Pete Niven og trakk hetten på regnjakken nærmere det smale ansiktet. «Kan vi få opp et hersens telt her?» ropte han til åstedsgranskerne, som i hylende vind og øsende regn kjempet for å reise et dekke over den ødelagte delen av M73. Et stort leirskred hadde rast ned åssiden etter at himmelens sluser åpnet seg om natten, og ført med seg nok leire og tidligere skjulte steiner til å ta et jafs av motorveien. Det var ille nok at det hadde sperret den ene veibanen fullstendig, ødelagt veiskulderen og skapt kaos i morgenrushet, men da veiarbeiderne omsider kom på plass, ble trafikkproblemet snart erstattet av et ganske annet.

Styrtregnet hadde flyttet på mer enn den bratte skråningen langsmed veien, for da veimassenes lag ble forskjøvet nedover og sidelengs, ble menneskelige levninger avdekket. Førstebetjent Niven var blitt slept ut av sitt varme kontor ved nærliggende kriminalteknisk seksjon, og nå møtte han i stedet det grufulle synet av en hodeskalle som gliste opp mot ham fra gjørma. Det ville bli et logistisk mareritt å hente ut liket i dette været, for ikke å snakke om hvordan han skulle sikre det mest kaotiske åstedet han hadde sett.

Niven glodde på liket som om det utgjorde en fornærmelse mot ham personlig. De mørke tankene ble avbrutt av kriminalbetjent Richie Scott, som sin vane tro kunngjorde sin ankomst med en smakløs kommentar. «Jaha, så du har funnet Jimmy Hoffa?» Han bøyde seg over sperretapen. «En fin avveksling fra alle Glasgow-gangstere som visstnok skal være støpt inn i Kingston-broen.»

«Det holder, Scott. Vi vet ikke engang om det er en mann eller dame ennå.»

«Venter du med dødsmeldingen?»

Scott gikk som vanlig Niven på nervene. «Jeg har gjort dette før, vet du. Jeg har ikke bare gitt dødsmelding, jeg har snakket med påtalemyndigheten også. De tror noen ved Gartcosh kan komme og bekrefte det offisielt, slik at vi kan gå i gang med å hente ut liket.»

Niven snudde seg og gikk for å søke ly i politiets landrover. Scott klatret inn på passasjersiden, og så ventet de på at åstedsgranskerne skulle sikre plassen. Noen minutter gikk i taushet, før Niven spurte: «Når ble denne delen av motorveien bygd?»

«Aner ikke. Den har vært her så lenge jeg kan huske.»

Niven himlet med øynene. «Selvfølgelig har den vært her så lenge du kan huske. Du er bare barnet, Scott. Nettopp derfor er det meningen at du skal være et jævla teknisk geni. Fram med mobilen og gjør litt research.»

Scott sukket, og den muntre minen ble tørket vekk under vindusviskerne. «Ja, greit.» Han tastet i vei med pølsefingrene som om han ville skade mobilen. Da holdt han i det minste kjeft, tenkte Niven.

Tiden sneglet seg av sted, og åstedsteltet ble langsomt reist under høljeregnet. Så skjedde to ting samtidig. Regnet ga seg så brått at det var som om noen hadde skrudd igjen kranen. Og døren til landroveren ble åpnet av en knøttliten dame. Hun var fornuftig kledd i regntøy, vadebukser og bøttehatt. Et tykt kommategn av en kastanjebrun hårlokk hadde sneket seg løs i pannen, og en dråpe buktet seg nedover mot øyenbrynet. «Hei, karer», sa hun. «Jeg ser etter førstebetjent Niven.»

«Der har du ham», utbasunerte Scott før Niven rakk å svare. Smilet var skrudd opp på maks styrke igjen.

Kvinnen overså ham og nikket til Niven. «Jeg er dr. Wilde. River Wilde. Ja da, jeg vet det. Hippieforeldre.» Det var åpenbart ikke første gang hun presenterte seg sånn. «Rettsantropolog. Du hadde flaks, det er i dag jeg har kontordag i Gartcosh. Du har funnet menneskelige levninger, skjønner jeg?»

Niven rettet seg opp. «Jeg har ikke gått så tett på, dr. Wilde. Terrenget er ikke det enkleste, kan du si. Men en hodeskalle har tilsynelatende brutt seg fri fra kanten på veibanen, så det er nok det det er snakk om, ja.»

«Med mindre det er en utstillingsdukke», sa Scott muntert.

Niven skulte. «Det er en jobb du hadde egnet deg til, Scott.» Han smilte stramt mot River. «Umulig å få tak i gode folk nå til dags. Har du en slagplan?»

«La oss gå og ta en titt.» Hun snudde og la av sted mot teltet.

Niven gikk etter henne, med en sukkende Scott i hælene. «Da var det over og ut for disse skoene.»

Da de nærmet seg, syntes Niven det lignet en scene fra 1917, den siste filmen han hadde sett på kino før pandemien. Og dermed muligens den siste kinofilmen han kom til å se. Han hadde mistet lysten til å sitte i et trangt lokale omringet på alle kanter av folk han ikke kjente. Hva var vitsen når man kunne vente til den dukket opp på Netflix og sitte i sin egen sofa med en øl og kunne skru på pause og gå på do uten å gå glipp av noe viktig? Dette synet fikk ham uansett til å tenke på det kinobesøket. Et hav av gjørme, opprevne gresstuster, steinbiter hist og pist, fyllmasser og asfalt most sammen utenfor åstedsteltet. Mennene snirklet seg gjennom virvaret med stor forsiktighet for ikke å snuble. I skarp kontrast bevegde River seg raskt og sikkert og forsvant inn i teltet. «Hersens fjellgeit», mumlet Niven.

Da de to politimennene nådde teltet, satt River på huk ved liket. Det tykke, mørkebrune gjørmelaget med gule og svarte streker, som i et abstrakt maleri, fikk liket til å ligne mer på en golem enn et menneske.

Hun så opp. «Det er vanskelig å være helt sikker før vi har rengjort og undersøkt levningene ordentlig, men basert på høyden og bredden på skuldrene og hoftene tror jeg det er en mann.» Hun flyttet forsiktig på hodet. Hvite flekker dukket opp bak skittlaget, som var like tykt som hud og kjøtt, og nå så de den dødbringende skaden på den delen av hodeskallen som hadde ligget i gjørmen. «Og han døde ikke av naturlige årsaker, det er jeg sikker på.»

«Drap?» spurte Niven.

«Det er den åpenbare slutningen. Det finnes en fjern mulighet for ulykke eller selvmord, som noen har gått langt for å dekke over. Men uansett er det snakk om et lovbrudd.» Hun rettet seg opp. «Skjelettet er menneskelige levninger. Det er ikke min jobb å si hva du skal gjøre, men jeg vil anta at dette er en oppgave for Avsnitt for historiske saker.»

Det var som en bør ble løftet av Nivens skuldre. Alle visste at politiinspektøren likte den publisiteten cold case-gruppa framskaffet. Søtsaken plasserte aldri etterforskningsleder Pirie foran nyhetskameraene. Rampelyset grep han selv. Han ville gladelig plassere Niven på sidelinjen og gi saken til KP Nuts.

Med litt flaks kunne Niven rekke hjem til andre omgang i mesterligakampen. «Godt tenkt, dr. Wilde», sa han. «Jeg ringer Rowntree med det samme.»

Kriminalbetjent Daisy Mortimer romsterte i skrivebordsskuffen og kom opp igjen med en halvfull pose sjokoladetrukne paranøtter. Hun hadde kjøpt dem uka før i den tro at det var ingefærbiter med mørk sjokolade, og det var bare derfor posen hadde vart så lenge. Hun hadde akkurat gnavlet i seg den første nøtten da telefonen ringte. Siden sjefen og kvitteringsbunken hadde hjemmekontor, strakte Daisy seg etter røret. Det var publikumsskranken. «Det er besøk til dere», fortalte den sivilt ansatte.

«Vi tar ikke imot henvendelser uten avtale», sa Daisy tålmodig. «De gjelder åpne saker og skal til kriminalenheten.»

«Nei, Daisy, dette gjelder et dødsfall som skjedde før pandemien. Fyren sier det var broren hans. Dødsfallet ble klassifisert som en ulykke, men det trodde han aldri på. Nå sier han at han har nye bevis, og at saken må gjenåpnes.»

Daisy himlet med øynene. En av de få ulempene med Avsnitt for historiske saker var slektninger med fikse ideer. Ingen likte tanken på at en de var glad i, begikk selvmord eller døde etter et tilsynelatende tvilsomt uhell, så de gikk til cold case-gruppa med misnøyen. Det så ut til å være et økende problem. Selv for Karen, som ellers var så medfølende, kunne tålmodigheten ta slutt, og hun skyldte på borgerjournalistikken. «Alle drømmer om å slå gjennom med en hersens true crime-podkast», mumlet hun nylig en fredagskveld over en negroni på den lokale baren.

Til vanlig lempet Daisy de misfornøyde over på Jason, men denne ettermiddagen var han på et kurs i Dundee om nye retningslinjer innen brannetterforskning. Karen ville at teamet skulle være oppdatert på kriminalteknikk. Med et sukk sa hun: «Greit, jeg skal snakke med ham.»

«Avhørsrom to.»

Daisy spisset et par blyanter, og så gikk hun bort i korridoren. Inne på det sparsomt innredede rommet sto en hengslete mann med korslagte ankler og lente seg mot veggen med armene i kors over brystet. Han hadde på seg en marineblå lerretsjakke, den lignet på en fransk arbeidsfrakk, rutete skjorte og stilige selvedge-jeans over svarte Dr. Martens. Hodet lå på skakke, så dermed vistes en fin tatovering av en svale i flukt fra kragen til hårfestet. Han var brun i ansiktet og nakken, og det lysebrune håret hadde solblekede striper. Han virket velstelt, sunn og kjekk. Han så ikke det minste skotsk ut. Hun presenterte seg og pekte på en av stolene rundt bordet. «Hva kan jeg hjelpe deg med, Mr. …?»

Han skjøv seg ut fra veggen og trakk ut en stol. «Jamieson. Drew Jamieson. Takk for at du ville snakke med meg.» Aksenten var en merkelig blanding hun ikke klarte å få tak i. Han satte seg og la armene i kors igjen.

«Hyggelig å hilse på deg, Mr. Jamieson. Du ville snakke med politiet om din brors dødsfall?»

«Om drapet på broren min», korrigerte han. «Dere hadde det så travelt med å bli ferdig med saken, at dere klassifiserte det som en ulykke. Men det var ingen ulykke. Broren min, Tom, ble drept.»

Daisy noterte navnet. «Og når døde broren din?»

«For fem år siden. Syttende mars. Rett før dere stengte ned. Koronaen hadde liksom ikke nådd oss helt ennå i New Zealand, men vi var allerede på vakt mot resten av verden.»

«Bor du i New Zealand?»

«Ja. Jeg er deleier av et bryggeri i Nelson. Helt nord på Sørøya. Det var mange kansellerte flygninger, og dessuten var jeg redd for at jeg ikke skulle slippe inn igjen i New Zealand, så jeg kunne ikke slippe alt og dra hit da Tommo døde. Men jeg trodde ikke på det da engang. Jeg ringte et par ganger, snakket med en førstebetjent Caldwell. Han har visst gått av med pensjon nå. Men han kunne ærlig talt vært pensjonert allerede da, så bortreist som han var. Etter hans mening var det snakk om en ulykke. Punktum.»

«Beklager, Mr. Jamieson. Jeg kjenner ikke til denne etterforskningen. Hvordan døde broren din?»

Han strøk hånden langs kjeven. «Han for med hodet først utfor Scotsman Steps. Du kjenner til Scotsman Steps?»

Daisy nikket. Det var en bred spiraltrapp som førte fra North Bridge til Market Street. Over hundre grunne trinn fra topp til bunn, teknisk sett klassifisert som en vei, men ingen med vettet i behold ville finne på å kjøre bil eller sykkel der. Nå var trappen offisielt blitt et kunstverk også, for de opprinnelige trinnene i sandstein var blitt erstattet av blokker fra marmorbrudd over hele verden. Ifølge kunstneren, Martin Creed, var det «som å vandre gjennom verden». Daisy syntes ikke trappen var mer eksotisk enn en snarvei fra Royal Mile til Waverley Station, som oftest prydet med tomme ølbokser og gatekjøkkenemballasje. Som seg hør og bør i Edinburgh – en av UNESCOs kulturbyer. «Jeg kjenner til Scotsman Steps, ja. De kan være ganske glatte når det regner.»

«Det regnet ikke den natten. Broren min var hotelldirektør ved Scott Monument Hotel, og leiligheten hans lå rett rundt hjørnet i Jeffrey Street. Han tok alltid trappa på vei til og fra jobb. Han pleide å si at han kunne løpt både opp og ned i søvne.»

«Men ikke den natten?»

Jamieson så bestemt på henne. «Ikke den natten, nei. Den natten ble han funnet nesten i bunnen av trappa med brukket ankel og brukket nakke.»

«Når på natten var dette?»

«Han gikk fra jobb klokka 01.53 ifølge hotellets kameraovervåkning. Han ble funnet død klokka 02.17 av en togoperatør på vei opp fra Waverley etter endt skift.»

«Hva med overvåkningskameraer? Fantes det opptak?»

«De dekket ikke så mye den gangen. Det var en som gikk inn i trappegangen etter Tommo, men han hadde på seg hettejakke. Det kan ha vært hvem som helst. Han gikk fort og forlot trappa noen minutter før Tommo ble funnet. Det er vel naturlig å tro at han hadde noe med det å gjøre?»

«Det kan jeg ikke mene noe om uten å ha sett dokumentasjonen.»

Han snøftet. Ikke uten grunn, tenkte Daisy. «Det er den brukne ankelen som skurrer. Hvordan kan du brekke ankelen når du ramler nedover? Selv om du snubler?»

«Jeg vet ikke», sa Daisy. «Men jeg er ingen medisinsk ekspert, Mr. Jamieson.»

«Nei, men jeg har snakket med et par ortopeder hjemme i Aotearoa, og de tror ikke det er særlig sannsynlig.» Han snakket som om han siterte skriften. «Jeg har sett opptakene, og høyrearmen er stiv som en stokk når han fortsetter bortover gata. Som om han har en metallstang eller noe i ermet.»

Hun trakk pusten. Nå til spørsmålet som sikkert ville få ham til å tenne på pluggene. «Ikke ta det ille opp, Mr. Jamieson, men hadde broren din drukket?»

Han slengte armene i været. «Jeg visste at du ville ta den. Han var hotelldirektør. Selvfølgelig hadde han drukket. Det hører med til jobben. Ta et glass vin sammen med gjestene, stell pent med dem. Ifølge promillen, som kollegaene dine målte, hadde han drukket omtrent halvannen flaske vin. Det ville kanskje fått ei vever, lita jente som deg til å snuble i føttene, men broren min tålte mye. Jeg har sett ham tømme et par flasker heftig kiwivin uten å se det minste full ut. Han drakk jevnlig, og han løp opp og ned den trappa hver dag uten et eneste feiltrinn.»

Helt til det gikk skeis, tenkte Daisy. Fyren hørtes ut som et vandrende farevarsel. «Jeg forstår at du er fortvilt fordi broren din døde. Men jeg skjønner ikke helt hva som gjør deg så sikker på at det var drap.»

Han tok en sammenbrettet bunke opp av jakkelomma, brettet den ut med store fakter og slengte den ned på bordet framfor Daisy. «Fordi jeg faen meg har bilder av han som gjorde det. De samme bildene dere har hatt hele tiden. Først sa dere at det ikke var noen grunn til å anta at han hadde noe med Tommos dødsfall å gjøre. Så sa dere at ingen visste hvem han var. Dere sendte meg til og med bildene slik at jeg kunne bekrefte at jeg ikke gjenkjente ham. Men nå har det seg sånn, betjent Mortimer, at jeg har gjort jobben for politiet. Og nå vet jeg hvem som drepte storebroren min.» Han dunket pekefingeren mot det uklare bildet. «Hva har du tenkt å gjøre med det?»

Selv om Karen som vanlig var tidlig ute da hun kom på jobb neste dag, var Daisy for en gangs skyld på plass før henne. «Du er tidlig på den», sa Karen. «Stilte du alarmen feil?»

«Jeg ville begynne dagen med noe hyggelig. Før det skjer noe.»

Karen rynket pannen. «Skal det skje noe? Det er ganske stille her nå.»

«Jeg måtte ta meg av en uventet publikumshenvendelse i går, og den kommer til å irritere vettet av en eller annen.»

Karen stønnet. «Enda så fristende det høres ut, må jeg ta meg av noe annet først.» Hun fant fram mobilen og slo nummeret til politiinspektør Rowntree. Sekretæren hans svarte med det samme. Effektiviteten gjorde Karen nervøs. «Hei, Susie», sa hun. «Det er Karen Pirie. Hvordan går det? Står det bra til med barna?»

«Huff, jeg holder på å bli gal av Helena, hun spiller prinsesse Fiona – du vet, hovedrollen – i skolens oppsetning av Shrek, og hun er redd for at det er fordi hun er tjukk. Og Kieran gjør ikke annet enn å terge henne med det.»

«Du får true med meg hvis han ikke lar henne være i fred. Du, Susie? Jeg må få et møte med politiinspektør Rowntree senere denne uka. Hvilken dag er han i godt humør?»

«Nå da, du må ikke tenke sånn, førstebetjent Pirie. Med deg er han alltid i godt humør. Men i morgen har han en liten lunsj sammen med et par Tory-politikere, parlamentsmedlemmer, og de pleier ikke å terge ham så veldig, så hva om jeg legger deg inn klokka tre? Hvordan passer det?»

«Perfekt, Susie, da kommer jeg.» Karen la på og vendte oppmerksomheten til Daisy igjen. «Hva var det du sa om en publikumshenvendelse? Du vet at vi ikke driver med det?»

«Det var det jeg sa til fjotten i skranken, men så viste det seg at fyren hadde et poeng.» Daisy ga en kortfattet redegjørelse av samtalen med Drew Jamieson. Hun stanset for å trekke pusten da hun kom til det med utskriften fra overvåkningsopptaket, og Karen hoppet rett uti. «Hvor kom disse overvåkningsbildene fra?»

«Jeg skulle til å si det.» Daisy hadde lært at tålmodighet ikke var en dyd Karen besatt, med mindre etterforskningen krevde det. «Det var visst vi som sendte dem til ham. Hvis det var meningen å få ham til å holde munn, var det totalt fiasko. Stillbildene er fra kameraet inne på hotellet, ved inngangen.» Hun åpnet bildene på laptopen og snudde skjermen slik at Karen så den. «Mannen i forkant på det første bildet er Tom Jamieson.»

«Det er bare mulig å se en fjerdedel av hodet, og bildet er uklart.»

«Jeg vet det, men broren lover at det er ham. Så har vi en skikkelse i bakgrunnen, som kommer gående bak ham.»

Karen så på bildet med en rynke i pannen. «Det beviser ingenting. Det er en mann som forlater hotellet noen skritt bak en annen mann.»

«Men han har på seg hettejakke. Og på overvåkningen fra Scotsman Steps vises en mann med ansiktet skjult under hetten.»

Karen ristet på hodet og sukket. «Og Drew Jamieson tror det bare finnes én mann i sentrum av Edinburgh som vandrer rundt i hettejakke nattestid? Han er ikke i en liten landsby i New Zealand nå.»

«Sant nok. Men jeg gikk gjennom dokumentene på saken, og teamet klarte ikke å identifisere mannen på bildet. Han hadde drukket i baren. Betalte kontant, så ingen kredittkort å spore opp. Han var ikke fast gjest, ingen av de ansatte på vakt den kvelden kjente ham igjen.»

«Ba de publikum om hjelp?»

«Nei. De bestemte seg vel for at det ikke forelå skjellig grunn til mistanke.»

Karen skar en grimase. «Kan ikke si jeg klandrer dem for det. Hvis det ser ut som en and, og så videre. Jeg ville antakelig tatt det samme valget. Jeg ville kanskje tenkt meg om to ganger angående fyren i hettejakke, men jeg går ut fra at etterforskerne ikke fant åpenbare motiv i offerets liv. Ingen kriminelle forbindelser, ingen affære med en annens kjæreste, ingen tvilsom regnskapsføring?»

Daisy nikket. «Ingenting. Så dødsfallet ble klassifisert som en ulykke, og saken ble lagt død.»

«Men ikke for broren Drew?»

«Han har bitt seg fast. Han innrømte at han ikke visste hva han skulle gjøre med bildene først, men han har en kamerat i New Zealand som jobber med IT-sikkerhet, og som viste ham hvordan man gjør et omvendt bildesøk. Du vet hva det er, ikke sant? Du mater bildet inn i et program, og så leter det etter en match på nettet.»

«Det er aldri bortkastet å sende deg på kurs. Hva var det som skjedde?»

Daisy bladde videre til neste bilde. Det viste mannen fra lobbyen på Scott Monument Hotel, men nå hadde han på seg en pen dress, skjorte med cutaway-krage og mørkerødt slips. Over bildet lå en tekst: Posisjonsmatch: 1 km. Bilde 99,3 % MATCH. «Jeg tror det er ham.»

«Det ser sånn ut. Hvem er han?»

«Marcus Nicol. Nei, han er ikke suspekt leiemorder. Han eier et firma som heter Surinco. De begynte med produksjon av kirurgisk utstyr, men da pandemien kom, kastet de seg rundt –»

«Klart de ‘kastet seg rundt’», avbrøt Karen. «Jeg kan ikke fordra det uttrykket. Som oftest er det snakk om opportunisme av verste sort. Sorry, Daisy, fortsett. Mr. Surinco kastet seg rundt for å produsere – nei, la meg gjette: ræva smittevernutstyr.»

«Ikke fullt så ille. Han begynte med å bygge om anestesimaskiner til respiratorer, men det var det ikke nok penger i. Så gikk han videre til å produsere» – hun sjekket notatene sine – «CPAP-apparater. Ikke helt pålitelige, ifølge noen omtaler. Men nå er de mangelvare over hele verden, så han håver inn fremdeles.»

«Selv om han er moralsk korrupt, betyr ikke det at han drepte Tom Jamieson», sa Karen vennlig.

«Drew Jamieson er beinhard på at det er nye bevis. Han sier at med mindre vi ser nærmere på dem, går han ut i media.»

«Og det er overhodet ikke den typen presseoppslag Søtsaken vil ha.» Karen funderte en liten stund. «Vi kan ta en prat med Mr. Surinco. Få en vitneforklaring og se hvordan han er. Sannsynligvis fører det ingen vei, men kanskje det gir Drew Jamieson litt ro i sjelen. Da vet han i det minste at han har undersøkt alle muligheter. Hvor holder Surinco til?»

«Edinburgh Park.»

Næringsparken ved flyplassen virket fortsatt provisorisk, syntes Karen, selv om hun visste at flere fremgangsrike bedrifter holdt til der nå. Hun hadde aldri lagt merke til Marcus Nicols bedriftsnavn på vei til og fra flyplassen med trikk, men det sa ikke så mye. Ikke alle bedrifter var like høylytte, særlig hvis de ble forbundet med å tjene penger på pandemien. Konspirasjonsteorier hadde gjort alskens forretninger og personer til målskiver. Når det gjaldt visse, som Michelle Mone, virket den reaksjonen berettiget. I mindre grad når det gjaldt andre. «Vi får ta en liten tur dit senere.»

Før Daisy rakk å svare, kom Mynte inn døren med et pappbrett med kaffe og en veske over skulderen. Han så sjokkert på dem. «Er jeg sent ute?» spurte han og satte fra seg kaffen på nærmeste ledige overflate.

«Nei, vi kom tidlig», forsikret Karen.

«Skummelt, ikke sant?» sa Daisy. «Gir du meg mokkaen?»

Karen strakte seg etter kruset med flat white. Som på signal ringte mobilen. Hun så på skjermen og svarte. «Hei, River. Hva skjer?»

Varm latter i øret. «Jo takk, bare bra med meg, Karen. Du, jeg ville bare gi deg beskjed. Jeg var i Gartcosh i går, bare min vanlige laboratoriedag, men så ble jeg bedt om å dra ut til et jordras ikke så langt fra kriminalteknisk seksjon. Styrtregnet fjernet en bit av motorveien og blottla et skjelett. Jeg tipper at liket havnet der da motorveien ble forlenget i 2014 eller når det var, men det kommer en geotekniker fra Hutton-instituttet i løpet av dagen for å bekrefte det.»

«Og du tror det er en sak for oss, da? Hvem er etterforskningsleder?»

«En førstebetjent Pete Niven. Han er veldig klar for å flytte saken til din pult.»

«Jeg skal ikke si noe på det. Desto færre som tramper rundt på bevisene, jo bedre er det. Har du klart å hente ut levningene allerede?»

«Jeg ville det, men Niven ønsket å vente på rettsmedisineren. Som var opptatt i Bathgate. For ikke å snakke om geoteknikeren.»

«Det høres i det minste ut som om han er grundig.»

«Ja. Jeg skal tilbake dit nå, hvis du har lyst til å bli med?»

«Det kan jeg jo ikke takke nei til. Jeg må svinge innom Edinburgh Park for å ta en prat med et vitne, men jeg kan være der om et par timer. Jeg sender Mynte i forveien for å holde skansen.»

Jason spisset ørene og viste tommelen opp.

«Best du advarer ham. Det minner om uhyret fra Den sorte lagune. Eller den brune lagune for å være mer nøyaktig. Si at han skal ta med støvler.»

«Gytje om jeg skal.»

«Hæ?»

Iblant glemte Karen at River ikke hadde vokst opp i Skottland. «Gytje. Som i sarv.»

«Gi deg. Det er minst like obskurt. Hva er ‘gytje’?»

«Gjørme, herlig gjørme.» Karen avsluttet samtalen og informerte Jason.

«Det finnes vel neppe noen uskyldig forklaring?» spurte han, alltid like forhåpningsfull.

«Du har hele kjøreturen til Gartcosh til å se om du kommer på en.»

Daisy så medfølende på ham. «Du får kjøre sakte, da, Mynte.»


rose180-t.png






cappelendamm-logo-t.png
CAPPELEN DAMM








